《秋潦叹》
宋代·释居简

疾雷振秋杪，急雨动旬浃。风中三重茅，露卧且病涉。

四郊漫漫空涌波，田叟田妪鹈在河。阵头雨过阵头起，湿稼不多潢潦多。

风雨声中哭声苦，泪眼不晴多似雨。不忧饥殍更流移，忧欠今年县官赋。

县官勤俭知岁饥，定有德音来抚绥。老奸黠胥能巧诋，莫将白纸欺黄纸。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。